Thomas Adelskov (S), 2000-12-05:
Den nye informationsteknologi med lav pris og enkelhed har givet os alle sammen mulighed for at offentliggøre vores synspunkter og informationer til millioner af mennesker på ganske få sekunder.
Internettet har samtidig givet os alle uanede muligheder for at søge informationer, informationer, der både inden for forskningen, erhvervslivet, i vores fritids-, kultur- og privatliv kan berige os alle.
Desværre betyder denne lette adgang til informationer og til at offentliggøre informationer, at vi alle som brugere også har meget let og nogle gange ganske uforvarende har adgang til ulovligt, anstødeligt eller andet materiale, som vi ikke bryder os om at se og beskæftige os med, eller som vi i hvert fald ikke er interesserede i at vores børn har adgang til.
Internettet er et kvantespring fremad af uanede muligheder, men det har også sine skyggesider.
En række af de negative sider, som Internettet også tilbyder, er omfattet af straffeloven og anden lovgivning.
Det gælder både børnepornografi, racistiske udtalelser, opfodringer til vold osv.
Beslutningsforslag nr. B 46 peger på den side, hvor materialet egentlig ikke er forbudt, men noget, som vi ikke ønsker at vores børn skal løbe ind i.
For Socialdemokratiet er det vigtigt, at børn både lærer at anvende og beherske og at være kritiske over for det, de møder på Internettet.
Det gælder de hjemmesider, de kan støde ind i, f.eks.
pornografi, vold, racisme,
men det gælder også de urigtige historiske hjemmesider, hvor den ene eller den anden offentliggør sine egne personlige synspunkter, eller de meget populære chatrooms.
Som forældre har vi naturligvis et ansvar, men det er lige så vigtigt, at lærerne på skolen, bibliotekaren eller klubmedarbejderen er rustet til at gå i dialog med børnene omkring Internettet. Jeg har i de sidste dage brugt en del tid på at tale med skoler og biblioteker for at høre om deres erfaringer og deres arbejde med Internettet bl.a. med henblik på børns kiggeri på pornosider og for at afdække deres forhold til problemstillingen, som er rejst i beslutningsforslag nr. B 46.
Det har været positivt og positivt overraskende at opleve, at de skoler, som jeg har været i kontakt med, både har behandlet problematikken i skolebestyrelserne, og at net-etik er en vigtig del af undervisningen.
De ansvarlige undervisere, dvs. de, som har børnene og børnenes internetforbrug tæt inde på livet i den daglige undervisning, angiver ikke, at der er noget stort problem.
Og i de tilfælde, hvor børn uforvarende eller bevidst surfer ind på en side, bruges det i dialogen med børnene om netop Internettets gode og dårlige sider.
På biblioteker har meldingerne til mig været enslydende afvisende over for indgreb og censur.
Her har man forebygget problematikken ved at stille computere i offentlige rum nær medarbejdere, hvilket sådan populært sagt kraftigt har medvirket til at regulere surfernes brug.
Danmarks Biblioteksforening har ligeledes behandlet spørgsmålet og afviser det, som de opfatter som censur.
Samstemmende erfaringer er ligeledes, at uanset de såkaldte netfiltres art, så er de ikke 100 pct. effektive. Tværtimod blokerer netfiltre i en række tilfælde også for sider, som kunne være både nyttige og informative i undervisningen. Lad mig blot nævne sider med informationer om nazisme, holocaust, brystkræft og aids.
Det er en mangeårig tradition i Danmark, at vi overlader til kommunerne at afgøre sager lokalt.
Således gør vi det med biblioteksloven, således gør vi det med folkeskolen, når bestyrelserne og de enkelte lærere tilrettelægger undervisningen, læseplaner og materiale.
Jeg skal dog ikke undlade her fra talerstolen i ånd med beslutningsforslag nr. B 46 at komme med en kraftig opfordring til, at skulle der være skoler ude i landet, hvor man endnu ikke i skolebestyrelsen har diskuteret og ikke har truffet beslutning om, hvordan man forholder sig i en given situation, når børn kommer ind på skadelige sider, at de tager emnet op, behandler det og bearbejder det.
Vi lægger stor vægt på, at Internettet også behandles i en dialog og som pædagogisk redskab i undervisningen.
Jeg skal derfor på vegne af Socialdemokratiet sige, at vi ikke kan støtte forslaget, men at vi klart er opmærksomme på problemet og forstår problemstillingen.